1. Għaddiet sena mimlija attività politika. Eventi li, f'daqqa, rari ħafna jseħħu fl-istorja u fil-karriera ta' bnedmin li jkunu ddedikaw ruħhom għas-servizz tal-pajjiż. Minn barra, diversi jaħsbu li min jiġi elett qiegħed hemm għall-vanaglorja tiegħu, sabiex ikun jidher sabiħ u meqjus mill-oħrajn. Imma r-realtà ta' kuljum hija kompletament differenti. Is-sitwazzjonijiet, l-intoppi, il-kumplikazzjonijiet li jqumu kontinwament ma jagħtux ħajja komda, iżda waħda li titlob attenzjoni, applikazzjoni u perseveranza. Il-politiku jrid jaffronta dak li jkollu quddiemu bl-aħjar abbiltajiet tiegħu, bil-valuri li jħaddan. Tkun aktar tard fl-istorja, wara ċertu trapass ta' żmien li l-ġudizzji jsiru, lejn naħa jew oħra. 2. Il-politiku huwa ħafna drabi bħal dak il-baħri abbord bastiment sejjer minn post għall-ieħor. Dak li huwa politiku nisrani għandu sejħiet oħra, iktar qawwija, quddiemu. Tul is-sena li għaddiet irriflettejt diversi mumenti fuq il-kitba li tiddeskrivi, l-ewwel, lil Sidna Ġesù Kristu fuq id-dgħajsa tas-sajjieda jistrieħ; u t-tieni, dik li mhux abbord, imma jitla' fuqha. Kull darba l-ambjent huwa wieħed ta' nkwiet, ta' periklu, ta' ilmijiet qawwija tant li jkunu ser jaqilbu kollox. Il-baħrin, l-appostli jinkwetaw jaraw wiċċ il-mewt imma l-kalma tfeġġ lura. 3. Il-baħri ma jagħżilx li jipprova jibdel il-maltemp fi bnazzi, jaf li ma jistax jibdel il-kurrenti tal-baħar jew il-forza tal-mewġ u tal-irjiħat – irid biss jaffrontahom. L-istess in-nisrani – jaf li ladarba huwa mgħobbi bis-salib, irid iġorru t-telgħa kollha. Ix-xenarju li għaddejna minnu u li preżentement ninsabu fih huwa wieħed iebes u diffiċli. L-ilmijiet huma qawwija u l-kurrenti m'humiex ta' wiċċ il-baħar imma ġejjin minn taħt. Min għandu rasu fuq għonqu jaf li l-prospetti għal din is-sena huma iebsa. Jilludi lilu nnifsu u lill-proxxmu tiegħu min qiegħed jipprova jagħti x'wieħed jifhem li għal din is-sena mhux ser ikollna nkwiet ekonomiku bid-diffikultajiet soċjali li dan iġib miegħu. 4. Innutajt li qed isir il-punt żbaljat mill-Oppożizzjoni li d-diffikultajiet li qed naraw ġejjin huma marbuta ma' sitwazzjonijiet lokali. L-argumenti mressqa jinjoraw ovvjament il-fatt li l-problemi li l-Ewropa, il-Mediterran u d-dinja hemm ser jibqgħu, imexxi min imexxi lil dan il-poplu. Il-pern tal-loġika f'dan hu: x'abbiltajiet politiċi għandu bżonn dan il-pajjiż sabiex nassiguraw, l-ewwel, li l-ekonomija tibqa' tikber u tiġġenera x-xogħol; it-tieni, li ma mmorux lura fil-pakkett soċjali tagħna sabiex min huwa minn taħt jibqa' jiġi mgħejun. Kif jgħidu: kif aħna nafu, kif ser inkunu le. 5. F'dawn is-snin ta' din il-leġislatura u ta' qabilha nżammew l-istabilità ekonomika u l-paċi soċjali proprju għax min qiegħed imexxi għaraf minn qabel is-sinjali taż-żminijiet u ħa d-deċiżjonijiet it-tajba. L-istatistika mhix kwantifikabbli fin-numri elettorali jew politiċi, imma fil-kapaċità, l-għaqal u l-abbiltà li tara dak li ġej u tieħu l-passi. Għal dawk li għadhom jaħsbu li l-istat ekonomiku u soċjali ta' dawn il-gżejjer huwa wieħed faċli u sempliċi li b'miżura waħda tista' ssolvi l-problemi kollha huma għal kollox żbaljati. Min jidħol fit-tmun ta' dan il-bastiment jaf li jrid mill-ewwel ikun preparat sew u m'hemmx żmien għall-apprendistat għax il-ħsara li ssir tkun waħda irreversibbli. 6. Il-kaptan għandu fuqu r-responsabbiltà tal-baħrin u l-passiġġieri, kif ukoll tal-bastiment. Fil-maltemp, deċiżjonijiet tajba jżommu lil kulħadd għaddej – dawk ħżiena jwasslu għat-telfien u għad-diżastri. Preżentement, maltemp u maltempati għandna għal quddiemna. L-istabilità ta' kollox tiġi proprju mill-għarfien li hemm il-bżonn li nibqgħu nitmexxew tajjeb. Il-verità hija li f'dan il-maltemp kaptan tajjeb għandna – wieħed li m'hemmx dubju li jkompli juri lilu nnifsu fl-abbiltajiet sħaħ tiegħu. Fuq in-naħa l-oħra l-verità hija wkoll li ma hemmx previżjonijiet ta' ibħra kalmi.
Fil-maltemp il-kaptan it-tajjeb